Ընկերությունը շատ էր ցանկանում պարզել նաեւ փորձաքննության ուղարկելու դրդապատճառը: Ինչպե՞ս է կոչվում՝ ձգաբանական: Եվ ինչպե՞ս է դա կատարվում՝ հատիկ-հատի՞կ, թե՞ գրամ-գրամ է իրականացվում այդ ձգումը: Ի վերջո, ի հայտ եկավ նաեւ այս փայլուն գործողության բովանդակությունը: Իրականում, մեկ-երկու անպատասխան գրություններից հետո ընկալելի դարձավ, որ փորձարկողները ոչ թե ոլոռն են ձգում, այլ դրա իրացումը… ձգձգում: Եվ շուտափույթ կարգավորումն ավարտվեց 40 օր անց՝ արգելանքը հանվեց, «Զինվորի բաժին» ընդեղենը հասավ նշանակետ: Սակայն... Չզարմանաք՝ իսկ քրեական, այո, քրեական գործը, որը հարուցվել էր նախապես՝ առանց օպերատիվ տվյալները ճշտելու, բանսարկուի հաղորդման արժանահավատությունն ստուգելու, հուռհայի ազդեցության տակ, մնում էր օրակարգում... Հասկանալի է, որ օրինականության պահապան պաշտոնյաների համար անչափ դժվար էր հեշտությամբ ձեռք քաշել հանգուցիչ փաստից, երբ թվում էր, թե արդեն ծնվել էր հերթական սենսացիան, եւ օդում գծագրվել մոտակա խրախուսանքի հմայական ուրվապատկերը: Իհարկե, ցավալի է, որ մժեղից փիղ սարքելու նրանց երեւակայությունն այս անգամ իրականության չվերածվեց: Ինչ արած, այդպես էլ է պատահում՝ չնայած քեռին կա, սակայն եգանը միշտ չէ, որ շոկոլադ է ուտում: